送李去病赴召
作者：郭印
朝代：宋

paragraphs: 五嶽四瀆今異方，東西南北衣冠鄉。
巽維久挽六龍駕，江浙人物無遯藏。
參井之區最遐僻，步武難依日月光。
吾皇側席佇賢俊，紫泥屢下勤搜揚。
蜀士肯來天顔喜，一一引對羅周行。
鳥群鸞鳳夐超詣，臺閣禁從森翺翔。
君今再召歘幡改，愛主憂民心未忘。
波瀾浩蕩江湖闊，忠信唯將一葦航。
十年世故已熟講，不到帝所難鋪張。
當今國病入骨髓，願君審處囊中方。
參苓芝术固美矣，瞑眩之藥方爲良。
扁鵲名世解說死，華佗活人須浣腸。
君其持此拯危急，袪除痼疾針膏肓。
一身安榮豈足道，要與四海同康強。